Idan kana son rayuwarka ta yi albarka: Kula da tsofaffi - Makala - Bakandamiya
Posted by Imrana Abubakar August 12, 2017 - Filed in Ra'ayoyi da Tahalili - #kula da tsoho #tausayi #girmama tsofaffi - 981 views
Da anyi maganar tsufa wannan yana nuna cewa shekaru sun tsala kenan, wasu na ganin shekarun tsufa kan fara ne daga shekara sittin (60), wasu kuma suna fadin cewa tsufa (musamman a wajen mace) na farawa ne daga shekara hamsin(50) ko hamsin da biyar(55).
Sabo da tsofaffi sun yi gwagwarmaya iri iri a rayuwarsu na duniya, sun ga faruwan abubuwa da dama da ya amfanesu harma da akasin hakan. Sabo da haka sun fahimci makamar rayuwa ta yau da gobe. Sabo da aukuwan al'amura bisa idanunsu wani bayan wani,sun tara ilmi da sani da kwarewa wajen hangen nesa.
Muhimmancin su a cikin al’umma
Babu ko tantama, tsofaffi suna taka rawar gani a al'ummar da suke cikinta. Tsofaffi ne ke aza yara da manya bisa hanyoyi na gari kyawawa wajen basu shawarwari nagartattu da zasu amfane su a harkokinsu na yau da kullum. Sukan dauki matsayin alkalai a cikin gidajensu da unguwanninsu da garuruwansu, musamman tayin sulhu da sasanta tsakani.
Tallafa musu wajibi ne
Don muhimmancinsu mafi yawan al'umman duniya sukan ba tsofi girma. Yara da manya kan ba tsofaffi girma da daraja a matsayin su na tsofaffi, da taimakonsu da akini karfi. Misali in ka duba tashen nan da aka yi wa lakani da “Tsoho da Gemu,” za ka ga yadda ake mutunta tsoho a cikin al’umma. Ga tashen:
Tsoho da gemu
Ya tsufa
Baban su Alhassan
A tallafa mashi
A agaza masa
A ba shi sadaka
Ya tsufa.
Ko ta wannan wasan tashe mun san cewa tsofaffi suna da muhimmanci a cikin mu,
Kuma wannan wasan tashen yana dasa kyakkyawar dabi'ar nan ta tallafawa mutumin da ya tsufa wanda karfinsa ya kare.
Muna rokon ALLAH ya bamu ikon tallafawa tsofaffinmu.
Sannan mai karatu na iya duba: Ba abinda gaggawa ke haifarwa a rayuwa sai dan da na sani